钦定古今图书集成/明伦汇编/交谊典/第069卷 > 《周礼》 > 《秋官》
## 钦定古今图书集成/明伦汇编/交谊典/第069卷 > 《周礼》 > 《秋官》

《大司寇》，“凡邦之大盟约，莅其盟书而登之于天府；大
史、内史、司会及六官皆受其贰而藏之。”

〈疏〉《大盟约》者，谓王与诸侯因大会同而与盟所有约誓之辞。〈订义〉易氏曰：“盟约，二事也。约之为信书而已，盟则歃牲焉。大司寇兼言之，则宜兼掌其事。今以盟书为重而不及乎约，以《司约、大史》见之。”郑锷曰：“大盟约所以结诸侯之信，司盟掌其书，刑官不亲莅之，则人无所畏。莅其盟，要于天地鬼神，乃登而藏于天府，与贤能之书、民榖之数同。大史掌邦之典法，则之贰以待逆者也。”内史掌八枋之法，以诏王制者也。司会掌邦之典法则之贰，以逆治

者也。六官，六卿之长，皆使受盟书之贰，重其事，故藏之也。谨备其失坠，故贰之者众。王氏曰：“大史、内史、司会皆受其贰而藏之者，各以考事焉，非特备失亡而已。” 黄氏曰：“大史、内史，史官也，受盟约之贰职也。司会六官皆受之，何也？盟所以息争，不信而后有盟，苟或不可恃而刑不能禁，必至于生事费财，隳体败德，无” 所不有，故使司会六官俱受其贰，岂徒为有司存藏考核之事而已哉？故其事属大司寇。李嘉会曰：“司寇所莅，天府所登，大史、内史、司会，六官所受，皆大盟约也。非大盟约则不若是。”

士师以五戒先后刑罚，毋使罪丽于民。一曰誓，用之
于军旅。

〈订义〉郑锷曰：“用兵然后有誓，誓者，折之以言，使断然必信，《汤誓》《泰誓》作于用兵之时是也。”

《司盟》，下士二人、府一人，史二人，徒四人。

〈注〉盟以约辞告神，杀牲歃血，明著其信也。《曲礼》曰：“莅牲曰盟。”〈订义〉郑锷曰：“说者见《春秋》书盟，谓为衰世之事，其说出于《礼记》，所谓盟诅不及三王也。考之《书》载，‘苗民罔中于信，以覆诅盟’，则五帝之世已有是事，第苗民覆之，故数之以为罪也。《诗》云：‘君子屡盟，乱是用长’。非谓不可盟，谓其盟之屡而无信。学者不察，以《周官》太平之书，胡为玉府有珠槃、玉敦之事，戎右有赞牛耳、桃茢之”文，于此又设司盟之官，遂信何休战国阴谋之说，不考之于《诗》《书》耳。古者结绳足以示信，盟诅虽有而未必用。去古稍远，淳厚一散，世未尝皆君子而无小人，皆善良而无嵬琐，此司盟之官所由设。王昭禹曰：“世之治也，人以心相与，家以诚相示，知畏于神而不敢欺也，知敬于神而不敢慢也。先王因”其有畏敬鬼神之心，而躬信畏以先之，而因以覆诅盟为大戮。至其成俗，则盟邦国之不协焉。万民之犯命，而诅其不信者，有狱讼者，使之盟诅。弥乱息争，岂小补哉！

掌《盟载之法》。

〈注〉载，盟辞也。盟者书其辞于策，杀牲取血，加书于上而埋之，谓之载书。《春秋传》曰：“宋寺人惠墙伊戾坎，用牲加书，为世子痤与楚客盟。”〈订义〉《易》氏曰：“以法行之，谓之盟载之法盟而加之以约，又谓之盟约之载。”

凡邦国有疑会同，则掌其《盟约》之载及其礼仪。

〈注〉“有疑”不协也。〈订义〉郑锷曰：“此谓合诸侯而盟，将与之有所作为，而未知其心之同否，此所以有疑必有会同，会同必有盟，盟则司盟掌其法与礼仪焉，

北面诏明神。”

〈注〉《明神》，神之明察者，谓日月山川也。觐礼加方明于坛上，所以依之也。诏之者，读其载书以告之也。〈订义〉郑锷曰：“神之明者，吉凶祸福必审神向幽，以神为幽而南面，人将告幽，故北面也。诏之者，使神察背盟之人是诛是殛也。”王昭禹曰：“幽则质诸神，而盟者神之所为也。明则尽诸人而约者人之所为也。盟诸神、约诸人，所以结信之道。”

《既盟》则贰之。

〈订义〉郑锷曰：“‘《左传》襄十一年载亳盟之文，甚悉而可考，已盟则司盟藏其贰’，盖诸侯各受其盟誓之词，而此有副贰以为异日之证。王昭禹曰：‘其正则藏于天府，司盟则藏其贰也’。大司寇曰：‘太史、内史、司会及六官皆受其贰而藏之’，则藏其贰者非特司盟而已。”

盟万民之犯命者诅其不信者亦如之。

〈订义〉郑锷曰：“此谓合万民而盟，民有犯禁令者，既待之以刑矣，又虑其敢效而为之者，于是盟其犯分之人，盖与共盟，戒以无或如彼犯命者所为也。《左传》鲁人盟臧纥曰：‘无或如臧纥犯门斩关以出’。是其类也。万民有不信者，谓向已结言而今背之，无复信义，则与众共诅之诅者。”之以言，欲使背信之人必蒙其祸也。盟与诅异。盟者，戒其未然；诅者，惩其已往。《左传》“郑伯使卒出豭豚，行出鸡犬，以诅射颍考叔”者，谓已射之后，故追诅之也。盟诅虽异礼仪，皆北面以诏明神，故曰“亦如之。”黄氏曰：“‘犯命不信，皆当刑’。郑引臧纥斩关，罪当连坐，而众不可施刑，故乃盟。”臧纥氏又引“诅射颍考叔”者，射考叔当坐，而子都谲以避罪。虽使文而情不然，故诅之狱讼，覆情匿诈，无质证不可推究者多矣。雀角鼠牙，非召公之明，安能听之？是故株连则恐其枉，故为盟诅以止之。《诗》苏公刺暴公之语曰：“出此三物，以诅尔斯。”是盖耻格之风犹在，不敢自欺其心，敬畏昭明，故有事可行也。苗民罔中于信，以覆诅盟，则以乱济乱而已。左丘明论郑事曰：“政以正民，刑以止邪，邪而诅之，将何益哉？反诸本之谓也。”王昭禹曰：“邦国有疑，会同掌其盟约之。载者，贵者之盟也。盟万民之犯命者。诅其不信者，亦如之。贱

者之盟也

凡民之有约剂者，其贰在《司盟》。

〈订义〉郑锷曰：“凡民之有约剂，书于丹图，司约掌之，此则藏其贰以备遗失。”

《有狱讼者》，则使之盟诅。

〈订义〉《郑锷》曰：“有约剂而不信，至于狱讼者使之诅盟，则中有所愧者不敢听，而狱讼自息矣。此乃省刑狱之术。”

凡盟诅，各以其地域之众庶共其牲而致焉。既盟，则
为司盟共祈酒脯。

〈订义〉郑锷曰：“民有盟诅，则邻里当共其牲，既使众庶共质之，而邻里共牲之人必能诘责之者，彼将知愧而自悔也。已盟，又与司盟共酒脯以祈神，祈其盟之必验也。神之小者用酒脯，故祭侯之礼以酒脯醢也。考《经》之所载，窃疑周家之于狱讼者，先使之盟诅已讫，乃使之入矢钩金，既入金矢，乃为之受理而听之。然则”刑措之术本诸此乎。

条狼氏：掌执鞭。凡誓，执鞭以趋于前，且命之。誓仆右
曰“杀”，誓驭曰“车轘”，誓大夫曰“敢不关”，鞭五百，誓师曰
“三百”，誓邦之大史曰“杀”，誓小史曰“墨。”

〈疏〉誓自有大官。若《月令》田猎，司徒北面以誓之。誓时，此条狼氏为之大言，使众闻知，故云“且命之。”